თანგშანი

თანგშანი (, ფინინი: ) — საოლქო დონის ქალაქი ხებეის პროვინციის ჩრდილო-აღმოსავლეთ ნაწილში, ჩინეთის სახალხო რესპუბლიკა. ის მდებარეობს ხებეის პროვინციის აღმოსავლეთ ნაწილში და ჩინეთის დიდი ვაკის ჩრდილო-აღმოსავლეთ ნაწილში. თანგშენი ბოხაის ეკონომიკური რგოლის შემადგენლობაშია და ის ასევე წარმოადგენს ჩრდილო-აღმოსავლეთ ჩინეთის მთავარ სატრანსპორტო კორიდორს. საოლქო დონის ქალაქის სამხრეთით მდებარეობს ბოხაივანი, ჩრდილოეთით იანის მთა (იანშანი), ცინგხუანგტაო მდინარე ლუანის გადაღმა, აღმოსავლეთით და ტიანძინი დასავლეთით.

ქალაქის განვითარებაში დიდი წვლილი შეიტანა ინდუსტრიალიზაციამ, რომელიც 1870 წელს დაიწყო -ის მიერ ნახშირის მაღაროების ჩამოყალიბების შედეგად რეგიონში. მას ასევე მოიხსენიებენ, როგორც ჩინეთის „ინდუსტრიალიზაციის აკვანს“. თანამედროვეობაში თანგშანი წარმოადგენს: ფოლადის, ენერგიის, ქიმიური ინჟინერიისა და კერამიკული პროდუქტების მთავარ ცენტრს. ფინგის ოპერა, რომელიც საოლქო დონის ქალაქის შემადგენლობაში არსებული ლიანჭოუს რაიონში წარმოშვა, ერთ-ერთია ყველაზე პოპულარულ ჩინურ ოპერებს შორის.

1976 წელს თანგშანის ტერიტორიაზე მომხდარი მიწისძვრის შედეგად, რომლის სიმძლავრემ რიხტერის სკალაზე 7.8 შეადგინა, გარდაიცვალა მინიმუმ 255 000 ადამიანი. ინცინდენტის შემდეგ ქალაქი ხელმეორედ გაშენდა. ის გახდა მნიშვნელოვანი ტურისტული ობიექტი. განსაკუთრებით აღსანიშნავია თანგშანის პორტი, რომელიც სიდიდის მიხედვით ჩინეთის პორტების ათეულში შედის.

ეტიმოლოგია
თანგშანის სახელწოდება წარმოიშვა ტაჩენგის გორიდან , რომელსაც თანგის მთა ეწოდებოდა. ობიექტი ქალაქის ცენტრალურ ნაწილში მდებარეობს.

გეოგრაფია
თანგშანი ბოხაის ეკონომიკური რგოლის ცენტრალურ ნაწილში, ბოხაივანის ნაპირზე მდებარეობს. საოლქო დონის ქალაქი ჩინეთის დიდი ვაკეზე მდებარეობს. მას ჩრდილოეთიდან იანის მთები ესაზღვრება. სასაზღვრო მდინარის, ლუანის გაღმა მდებარეობს საოლქო დონის ქალაქი ცინგხუანგტაო. ქალაქს დასავლეთი და სამხრეთ-დასავლეთი საზღვარი ტიანძინთან აქვს. ხებეის პროვინციის ჩრდილოეთ ნაწილში მდებარეობიდან გამომდინარე, თანგშანს სტრატეგიული ადგილი უჭირავს და ჩრდილოეთ და ჩრდილო-აღმოსავლეთ ჩინეთის დამაკავშირებელ კორიდორს წარმოადგენს. საოლქო დონის ქალაქის უდიდესი მდინარე ლუანია.

კლიმატი
თანგშანისათვის დამახასიათებელია მუსონების გავლენით წარმოქმნილი ნოტიო კონტინენტური კლიმატი (კიოპენის კლიმატის კლასიფიკაცია: ). ქალაქში ზამთარი ძირითადად ცივი და ძალიან მშრალია, ზაფხული კი ცხელი და წვიმიანი. თვის საშუალო ტემპერატურა −5.1 °-დან (იანვარი) 25.7 °-მდე (ივლისი) იცვლება. საშუალო წლიური ტემპერატურა 11.5 °-ს შეადგენს. ნალექების დაახლოებით 60 % (610 მილიმეტრი) ქალაქში ივლისიდან აგვისტომდე პერიოდში მოდის. ერთ წელში მზე, საშუალოდ, 2600−დან 2900-მდე საათს ანათებს. იმ დღეთა რიცხვი, რომელთა განმავლობაში საოლქო დონის ქალაქში ყინვა არ არის წლიურად 180−სა და 190-ს შორის მერყეობს.

ჰაერის დაბინძურება
ბოლო წლებში ჩინეთში ჰაერის დაბინძურების დონე იზრდება. დაბინძურების მხრივ ხებეის პროვინცია პირველ ადგილს იკავებს და გამონაკლისს არც თანგშანი წარმოადგენს. „ჩინეთის გლობალური ხმების“ კვლევის თანახმად, 2013 წლის თებერვალში ხებეის პროვინციაში მდებარე შვიდი ქალაქი: სინგთაი, შიძიაჯუანი, პაოტინგი, ხანტანი, ლანგფანგი, ხენშუი და თანგშანი ჩინეთის დაბინძურებული ქალაქების ათეულში შედის.

დემოგრაფია
2017 წლის სამთავრობო ცნობიების მიხედვით, თანგშანში 7.897 მილიონი ადამიანი ცხოვრობდა, რომელთაგან 61,64 % საოლქო დონის ქალაქის ურბანულ ნაწილში იყო დასახლებული. მოსახლეობის საშუალო შემოსავალი 27 786 ჩინურ იუანს შეადგენს, დასახლების ურბანულ ნაწილში კი ეს მაჩვენებელი 36 415 იუანს შეადგენს.

ეთნიკური ჯგუფები
თანგშანში, ჩინეთის დასახლებული პუნქტების უმეტესობის მსგავსად, მოსახლეობის ძირითად ეთნიკურ ჯგუფს ხანები წარმოადგენენ. თანგშანის მოსახლეობის 95,25 % სწორედ ამ ეთნიკურ ჯგუფს მიეკუთვნება. ქვემოთ მოცემული დაფა წარმოადგენს ქალაქის ეთნიკურ შემადგენლობას: